 NA LAWRENCE ONGARO KAMPUNI za Tetra Pak East Africa na Package Producer Responsibility Organisation (PAKPRO), zimezindua mradi wa kuhakikisha bidhaa zilizotumika awali zinatumika tena kama malighafi ya kuunda bidhaa mpya. Bidhaa hizo kutokana na katoni na pakiti, zitauzwa kwa kampuni ya Liquid Board Recyclers, bohari la Ramani Warehouse Limited na Ekotech Limited jijini Nairobi. Mradi huo unalenga kutumia bidhaa zilizotumika zinazofikia kilo 1.5 milioni za katoni. Mkurugenzi wa kampuni ya Tetra Pak East Africa, Jonathan Kinisu, alisema tayari kuna wafanyakazi wa kuokota mabaki ya katoni katika dampo kisha yasafirishwe kwa kampuni hizo  kubadilisha taka hizo kuwa bidhaa za matumizi ya ujenzi. Mkurugenzi huyo alisema kuwa tayari wanashirikiana na shirika la PAKPRO ili kuona ya kwamba wanaokota mabaki kwa wingi ili kuunda bidhaa nyingi za aina tofauti. Bi Joyce Gachugi alisema shirika hilo liko katika mstari wa mbele kuona ya kwamba wanaunda bidhaa za ubora wa hali ya juu kupitia bidhaa zilizotolewa kwenye taka. Alisema mradi huo unalenga kufikia kaunti kadha hapa nchini kama Nairobi, Kiambu, Kajiado, na Nakuru. Bi Azmeena Bhanji ambaye ni mwenyekiti wa Green Building Society alitoa wito bidhaa hizo ziendelee kutumika kwa sababu zinajenga nyumba za gharama ya chini. Alisema teknolojia imeimarisha mambo mengi. Bw Kimani Rugendo, ambaye ni mkurugenzi wa kampuni ya kutengeneza sharubati aina ya ‘Pick and Peel’ ya Kevin Company ya mjini Thika, na Ramani Company, alisema bidhaa hizo za taka zina umuhimu wake kwani zinajenga nyumba za bei ya chini. “Iwapo utajenga nyumba kwa kutumia bidhaa hizo, utatumia pesa kidogo na kuokoa asilimia 50 ya fedha za matumizi ukilinganisha na ujenzi wa kawaida,” alisema Bw Rugendo. Alisema mradi huo ulizinduliwa miaka saba iliyopita baada ya serikali kupiga marufuku utumizi wa chupa za plastiki na karatasi za plastiki. Alitoa wito kwa Wakenya kukumbatia matumizi ya bidhaa hizo zilizotumika kwa ujenzi wa nyumba na hata viti vya mbao. “Tunatoa wito kwa wananchi popote walipo wazingatie mpango huo hasa wakati wakitamani kujenga nyumba za kifahari,” alisema Bw Rugendo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  